Vyf beroof verkeerspolisie van spoedkamera langs padArgieffoto Nie net is hulle afgetrek vir ŉ beweerde spoedoortreding en omdat hulle voertuig nie nommerplate gehad het nie; die vyf mans het sommer uitgespring en twee verkeersbeamptes langs die pad beroof – van spoedkamera en al. Die polisie in Limpopo sê ŉ grootskaalse soektog is begin na die vyf mans wat Vrydagmiddag die verkeersbeamptes net buite Groblersdal oorrompel het. Die verkeerspolisielede was op die Slaagboom-pad naby Marble Hall besig met spoedwetstoepassing, toe hulle ŉ grys Volkswagen Polo TSI met vyf insittendes laat aftrek het, het kol. Moatshe Ngoepe, polisiewoordvoerder, gesê. “Terwyl hulle vir die bestuurder ŉ boete uitgeskryf het, het drie passasiers uitgeklim. Twee van hulle was gewapen met gewere en die derde met ŉ pistool. Hulle het die twee verkeersbeamptes van twee selfone, ŉ vuurwapen en die spoedkamera beroof voordat hulle van die toneel gevlug het,” het Ngoepe gesê. Hulle is steeds op vrye voet. Genl.maj. Jan Scheepers, waarnemende polisiehoof in Limpopo, het gesê die polisie gaan nie rus tot die rowers agter tralies is nie. Enigeen met inligting oor die voorval word gevra om kapt. Richard Boshomane te bel by 079 894 5501. Inligting kan ook by die naaste polisiekantoor aangemeld word, of by die polisie se Stop Misdaadnommer by 08600 10111.